VENDIM
Nr. 314, datë 12.12.2025

MBI DISA NDRYSHIME NË VENDIMIN E BORDIT TË ERE-s NR. 154, DATË 31.7.2024, “MBI LICENCIMIN E SHOQËRISË ‘AGE ERZEN’ SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC ‘HEKALI’”

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 12.12.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 2855/2 prot., datë 25.11.2025, “Mbi disa ndryshime në vendimin e Bordit të ERE-s nr. 154, datë 31.7.2024, ‘Mbi licencimin e shoqërisë ‘Age Erzen’ sh.p.k. në veprimtarinë e prodhimit të energjisë elektrike nga HEC ‘Hekali’’”,
konstatoi se:
1. Të dhëna mbi shoqërinë “Age Erzen” sh.p.k.
- Bordi i ERE-s, me vendimin nr. 154, datë 31.7.2024, ka licencuar shoqërinë “Age Erzen” sh.p.k. në veprimtarinë e prodhimit të energjisë elektrike nga HEC “Hekali”.
- Në pikën 2, të vendimit nr. 154/2024, është përcaktuar se shoqëria duhet të depozitojë në ERE lejen e rinovuar të përdorimit të burimit ujor brenda datës 18.9.2025.
- Në pikën 4, të vendimit nr. 154/2024, i është kërkuar shoqërisë që brenda datës 30.10.2024 të depozitojë dakordësinë e kontraktorit të punimeve mbi financimin dhe certifikimin e shpenzimeve për ndërtimin e veprës.
2. Korrespondenca dhe dokumentacioni i administruar
- ERE, me shkresën nr. 2855 prot., datë 13.11.2025, i ka kërkuar shoqërisë paraqitjen e dokumentacionit për rinovimin e lejes së përdorimit të burimit ujor, pasi vlefshmëria e lejes së mëparshme ka përfunduar më 18.9.2025.
- Shoqëria “Age Erzen” sh.p.k., me shkresën nr. 66 prot., datë 18.11.2025, protokolluar në ERE me nr. 2855/1 prot., ka paraqitur vendimin nr. 16, datë 23.12.2024, të KBU Erzen për miratimin e rinovimit të lejes, si dhe lejen e re nr. 18/12, datë 8.1.2025, e vlefshme deri më 8.1.2030.
- Sa i përket pikës 4, të vendimit nr. 154/2024, shoqëria, me shkresën nr. 91 prot., datë 29.10.2024, protokolluar në ERE me nr. 2180/1 prot., ka depozituar deklaratën e kontraktorit, duke përmbushur detyrimin e vendosur.
3. Analiza ligjore dhe vlerësimi
- Nga shqyrtimi i dokumentacionit rezulton se leja e re e përdorimit të burimit ujor është lëshuar më 8.1.2025, pra brenda afatit të vlefshmërisë së lejes së mëparshme, megjithëse depozitimi në ERE është kryer me vonesë.
- Leja e re ka një periudhë vlefshmërie 5-vjeçare, deri më 8.1.2030, çka krijon nevojën që pika 2 e vendimit të licencimit të ndryshohet për të reflektuar afatin e ri.
- Shoqëria ka përmbushur plotësisht kushtin e përcaktuar në pikën 4 të vendimit, duke depozituar deklaratën e kontraktorit në datën e kërkuar.
- Si rrjedhojë, pika 4 duhet të shfuqizohet, pasi elementi kushtëzues është realizuar.
- Pika 3 e vendimit vijon të mbetet e zbatueshme për sa i përket efektit juridik të mosdepozitimit të lejes, por do të interpretohet në funksion të afatit të ri 8.1.2030.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se:
- Pika 2, e vendimit nr. 154/2024, duhet të ndryshohet për të reflektuar afatin e ri të vlefshmërisë së lejes së përdorimit të burimit ujor, si në vijim: “Shoqëria ‘Age Erzen’ sh.p.k. duhet të depozitojë në ERE lejen e rinovuar të përdorimit të burimit ujor brenda datës 8.1.2030.”.
- Pika 4, e vendimit nr. 154/2024 duhet të shfuqizohet pasi shoqëria e ka përmbushur kushtin e vendosur.
Për gjithë sa më sipër, Bordi i ERE-s
VENDOSI:

1. Pika 2, e vendimit të ERE-s nr. 154, datë 31.7.2024, ndryshohet si vijon: “Shoqëria ‘Age Erzen’ sh.p.k. duhet të depozitojë në ERE lejen e rinovuar të përdorimit të burimit ujor brenda datës 8.1.2030.”.
2. Pika 4, e vendimit të ERE-s nr. 154, datë 31.7.2024, shfuqizohet.
3. Drejtoria e Politikave të Burimeve të Rinovueshme të njoftojë shoqërinë “Age Erzen” sh.p.k., Ministrinë e Infrastrukturës dhe Energjisë, Agjencinë e Menaxhimit të Burimeve Ujore, “OSSH” sh.a. dhe “FTL” sh.a., lidhur me vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

